Надвор’е спрыяла прыхільнікам таленту вядомага беларускага песняра. Гарачае летняе сонейка ласкава глядзела на шматлюднае ў той дзень падвор’е Ракуцёшчыны, дзе ў далёкім 1911 годзе летаваў Максім Багдановіч. Супрацоўнікі музея на чале з яго дырэктарам Марынай Міхайлаўнай Запартыкай і адміністрацыяй Маладзечанскага раёна зладзілі цудоўны канцэрт-ушанаванне памяці Максіма Багдановіча. Сярод выступоўцаў, якія гаварылі пра песняра з любоўю і павагай, былі прадстаўнікі Латвіі і Расіі (Крым, горад Ялта, дзе памёр паэт). З імправізаванай сцэны, якая размясцілася сярод сакавітай зеляніны, гучалі ўспаміны пра жыццё паэта, яго вершы, а таксама ліліся песні тых далёкіх гадоў, якія пелі жанкі ў полі і якія любіў слухаць Максім Багдановіч.